“Toshshahartransxizmat” shahardagi avtobus bekatlarida qoldirilgan mashinalarni suratga olib YHXBga jo‘natadi

Jamoat transportining erkin harakatlanishida nafaqat yo‘llarda transport vositalarining ko‘pligi, balki, yengil avtomobillarning to‘xtash mumkin bo‘lmagan joylarga qo‘yib ketilishi avtobuslar tirbandligini keltirib chiqarmoqda, deb xabar bermoqda “Toshshahartransxizmat”.

Qayd etlishicha, oraliq va shohbekatlar hududida yengil avtomobillarning qoldirilishi avtobuslarning harakatida jiddiy muammolarga sabab bo‘lyapti.
Xususan, “Toshshahartransxizmat” AJ tasarrufidagi yo‘nalishlar bo‘yicha “Toshkent univermagi” shohbekatiga kiruvchi avtobus haydovchilari anchadan buyon ushbu muammodan aziyat chekmoqda.
Shohbekat hududi yo‘l harakati xavfsizligi xodimlari tomonidan qanchalik nazorat qilinmasin vaziyat kun sayin og‘irlashib bormoqda. Avtobuslar shohbekatga kirolmay vaqt yo‘qotishiga, oraliq intervallarning uzayib ketishiga olib kelyapti.

Joriy yil 12-noyabr kuni taxminan 14:00 atrofida “Toshshahartransxizmat” harakat xavfsizligi bo‘limi xodimlari ushbu shohbekat hududida yengil avtomobillarning avtobuslar harakatiga xalaqit berayotgani, muammoni bartaraf etishga yordam berishlarini so‘rab yo‘l harakati xavfsizligi boshqarmasiga murojaat qildi. Inspektorlar qisqa muddatda bu yerdagi sun’iy tirbandlikni tarqatib ketishdi. Ammo oradan 10 daqiqa o‘tmay shohbekat yana xususiy yengil avtomobillarning turar joyiga aylanib ulgurdi.

Yuzaga kelayotgan ana shunday vaziyatni inobatga olib, “Toshshahartransxizmat” AJ rahbariyati barcha yengil avtomobil egalarini ogohlantiradi. Bundan buyon oraliq va shohbekatlarda qarovsiz qoldirilgan va avtobuslar harakatiga xalaqit berayotgan transport vositalari mutasaddilar tomonidan suratga olinib, yo‘l harakati xavfsizligi boshqarmasiga taqdim etiladi.